ΓΡΑΠΤΗ ΕΡΩΤΗΣΗ E-1501/00

υποβολή: Ilka Schrder (Verts/ALE) προς την Επιτροπή

(12 Μαΐου 2000)

Θέμα: Κοινωνικά μέτρα και δικαιώματα των εργαζομένων και/ή περιβαλλοντικές ρήτρες στις διεθνείς συναλλαγές

Η Ευρωπαϊκή Ένωση έθεσε στόχο να κατοχυρώσει κοινωνικά μέτρα στις διεθνείς συναλλαγές π.χ. στις ρυθμίσεις του ΠΟΕ.

1. Για ποιο λόγο παρέλειψε η Επιτροπή να ενσωματώσει στην εμπορική συμφωνία μεταξύ ΕΕ-Μεξικού κοινωνικά μέτρα όπως π.χ. τα δικαιώματα των εργαζομένων;

2. Θα κατοχυρώνονται στο μέλλον στις διμερείς και πολυμερείς συμφωνίες τα κοινωνικά μέτρα και οι περιβαλλοντικές ρήτρες; Εάν ναι, αυτό θα ισχύει και για την προβλεπόμενη συμφωνία μεταξύ ΕΕ-Mercosur; Εάν όχι, για ποιο λόγο;

Απάντηση του κ. Lamy εξ ονόματος της Επιτροπής

(29 Ιουνίου 2000)

Στο Σιάτλ επιβεβαιώθηκε ότι η σύσταση ομάδας εργασίας στον Παγκόσμιο Οργανισμό Εμπορίου (ΠΟΕ) με αντικείμενο το εμπόριο και την εργασία δεν αποτελεί εφικτή πρόταση. Η αντίθεση των αναπτυσσόμενων χωρών σε αυτήν την ιδέα είναι ισχυρότερη από ποτέ και ο ΠΟΕ δεν μπορεί να λάβει τέτοιου είδους αποφάσεις παρά μόνον εάνπάρχει συναίνεση. Η πλέον αποδοτική προσέγγιση βασίζεται στη διαδικασία του διαλόγου και όχι στη σύσταση ενός νέου κανονιστικού οργάνου. Ένα σημαντικό δίδαγμα που προέκυψε από το Σιάτλ είναι ότι το πεδίο του διαλόγου δεν θα πρέπει να περιορίζεται στο θέμα των βασικών προτύπων εργασίας, αλλά θα πρέπει να περιλαμβάνει και ζητήματα κοινωνικής ανάπτυξης.

Η Κοινότητα πρότεινε επίσης στο Σιάτλ την καθιέρωση μιας ισχυρής εμπορικής και περιβαλλοντικής συνιστώσας και, παρά την αποτυχία του Σιάτλ, πιστεύει ότι η θέσπιση τέτοιων εμπορικών και περιβαλλοντικών στόχων παραμένει ένα έγκυρο αίτημα. Αυτό το σημείο συνδέεται ιδίως με την ανάγκη αποσαφήνισης της σχέσης μεταξύ των εμπορικών κανόνων και των πολυμερών συμφωνιών για το περιβάλλον, την αρχή της προφύλαξης και τα συστήματα σήμανσης.

1. Όσον αφορά τη συμφωνία Κοινότητας-Μεξικού για το εμπόριο, η Επιτροπή επιθυμεί να διευκρινίσει ότι αυτή αποτελεί μέρος ενός ευρύτερου πλαισίου και βασίζεται στη συμφωνία οικονομικής εταιρικής σχέσης, πολιτικού συντονισμού και συνεργασίας Κοινότητας-Μεξικού. Η συνεργασία σε κοινωνικά θέματα αποτελεί μέρος αυτής της συνολικής συμφωνίας. Η Κοινότητα έκρινε ότι τα κοινωνικά ζητήματα θα ήταν σκόπιμο να αντιμετωπιστούν στο πλαίσιο της συνολικής συμφωνίας, ούτως ώστε να καθίσταται σαφές ότι η προσέγγισή μας βασίζεται στον διάλογο και τη συνεργασία. Η ενσωμάτωση στην εμπορική συμφωνία ίσως παρερμηνεύθηκε και έγινε αντιληπτή ως κύρωση, πράγμα που ουδόλως εντάσσεται στους σκοπούς της Επιτροπής.

2. Όσον αφορά τη Mercosur η Κοινότητα αποδίδει επίσης ιδιαίτερη σημασία σε κοινωνικά και περιβαλλοντικά θέματα στο συνολικό πλαίσιο της μακρόπνοης ανάπτυξης. Οι διαπραγματεύσεις με τη Mercosur αποσκοπούν στη σύναψη διαπεριφερειακής συμφωνίας σύνδεσης που να περικλείει ευρύ φάσμα σχέσεων και ιδίως τον πολιτικό διάλογο, τα εμπορικά θέματα και τη συνεργασία. Ως προς το τελευταίο σημείο, οι διαπραγματεύσεις περιλαμβάνουν την οικονομική συνεργασία, καθώς και την κοινωνική και πολιτιστική συνεργασία, η οποία περικλείει πολλά θέματα σχετικά με τις κοινωνικέςποθέσεις, μεταξύ των οποίων και τον σεβασμό των βασικών συμβάσεων της Διεθνούς Οργάνωσης Εργασίας. Η Επιτροπή επεξεργάζεται επίσης ένα έργο στους κοινωνικούς τομείς στο πλαίσιο της συμφωνίας του 1995. Τέλος, αξίζει να αναφερθεί ότι η Επιτροπή εξετάζει επί του παρόντος το ενδεχόμενο να διενεργήσει μελέτη για την αξιολόγηση της βιωσιμότητας των αποτελεσμάτων που θα έχει ηπό διαπραγμάτευση συμφωνία εμπορίου, με βάση τις αρχές που είχαν προταθεί πριν το Σιάτλ για τον νέο γύρο. Στόχος θα είναι να εντοπιστούν οι δεσμοί που συνδέουν τις πολιτικές εμπορίου, περιβάλλοντος και ανάπτυξης και, σε αυτή τη βάση, να χαραχθεί η κατάλληλη πολιτική διαπραγματεύσεων, ώστε να διασφαλιστεί ότι η συμφωνία εμπορίου θα συμβάλλει στον στόχο της μακρόπνοης ανάπτυξης.